Άνθος νεραντζιού, το σπάνιο
Ο ανθός νεραντζιού είναι ένα μυρωδάτο γλυκό του κουταλιού από τα άνθη της νεραντζιάς, αρκετά σπάνιο πια, γιατί έχει κόπο για να γίνει.
2 ποτήρια νερού άνθη νεραντζιάς, 1 κιλό ζάχαρη, χυμός από 4 1⁄2 λεμόνια, 750 ml νερό
Για να φτιάξουμε γλυκό του κουταλιού, άνθος νερατζιού, αρχικά αφαιρούμε τα πέταλα από τα άνθη τραβώντας τα απαλά.Έπειτα τα πλένουμε με κρύο νερό και τα ρίχνουμε σε μια κατσαρόλα με νερό. Τοποθετούμε σε δυνατή φωτιά, αφήνουμε να πάρουν 2-3 βράσεις και τα στραγγίζουμε.Τα βάζουμε σε λεκάνη με κρύο νερό που να τα σκεπάζει και τον χυμό των 4 λεμονιών και τα αφήνουμε έτσι όλη τη νύχτα.Την επόμενη μέρα βράζουμε το μετρημένο νερό με τη ζάχαρη σε μια κατσαρόλα, σε μέτρια φωτιά, έως ότου δέσει το σιρόπι. Αν έχουμε θερμόμετρο ζαχαροπλαστικής, ξέρουμε ότι έχει δέσει μόλις η θερμοκρασία δείξει 105°C, διαφορετικά ελέγχουμε ως εξής: Παίρνουμε 1 κουταλιά σιρόπι από την κατσαρόλα και το αφήνουμε να πέσει ξανά μέσα. Είναι έτοιμο όταν δεν τρέχει σαν νερό, αλλά στάζει σε πυκνές σταγόνες, ενώ στο τέλος μια σταγόνα μένει να κρέμεται από το κουτάλι.Στο μεταξύ, ξεπλένουμε τα άνθη, τα στραγγίζουμε και τα απλώνουμε σε καθαρή πετσέτα να στεγνώσουν.Ρίχνουμε τα άνθη μέσα στο ζεστό σιρόπι, τοποθετούμε σε δυνατή φωτιά και αφήνουμε να πάρει βράση. Τότε χαμηλώνουμε τη φωτιά και σιγοβράζουμε μέχρι η θερμοκρασία να φτάσει στους 105°C. Και πάλι, αν δεν έχουμε θερμόμετρο, βγάζουμε 1 κουταλίτσα σε ένα πιατάκι που είχαμε βάλει να κρυώνει στο ψυγείο και φυσάμε να κρυώσει γρήγορα. Θα πρέπει να μην απλώνει πολύ και να ζαρώνει ελαφρώς όταν την ακουμπάμε με το δάχτυλο.Προσθέτουμε τον χυμό λεμονιού και αποσύρουμε από τη φωτιά. Μοιράζουμε, το γλυκό άνθος νεραντζιού, σε αποστειρωμένα βάζα, τα σφραγίζουμε καλά και τα τοποθετούμε ανάποδα, πάνω στο καπάκι τους, ώστε να πετύχουμε καλή κονσερβοποίηση, δηλαδή να σφραγίσουμε τα βάζα και να μην μπορεί να μπει μέσα αέρας. Έτσι διασφαλίζουμε ότι το περιεχόμενο θα διατηρηθεί αναλλοίωτο για αρκετό καιρό.
Ζάχαρη,Λεμόνι,Νεράντζι,Κεράσματα